b'\n_START_ARTICLE_\nDangaus pilis Laputa\n_START_SECTION_\nApie film\xc4\x85\n_START_PARAGRAPH_\nPavadinimas \xe2\x80\x9eLaputa\xe2\x80\x9c buvo pasiskolintas i\xc5\xa1 D\xc5\xbeonatano Svifto romano \xe2\x80\x9eGuliverio kelion\xc4\x97s\xe2\x80\x9c, kuriame apra\xc5\xa1yta danguje sklandanti sala Laputa. Abidvi salos yra pana\xc5\xa1ios tuo, kad j\xc5\xb3 technologiniu prana\xc5\xa1umu siekiama pasinaudoti politiniams tikslams. 1988 ar 1989 m. \xe2\x80\x9eStreamline Pictures\xe2\x80\x9c parod\xc4\x97 angli\xc5\xa1kai \xc4\xafgarsint\xc4\x85 filmo variant\xc4\x85 JAV. 1996 m. \xe2\x80\x9eDisney Pictures\xe2\x80\x9c \xc4\xafra\xc5\xa1\xc4\x97 nauj\xc4\x85 angli\xc5\xa1k\xc4\x85 \xc4\xafgarsinim\xc4\x85 su Mark Hamill (Muska), James Van Der Beek (Pazu) ir Anna Paquin (Sita), bei pakeit\xc4\x97 filmo pavadinim\xc4\x85 \xc4\xaf tiesiog \xe2\x80\x9eDangaus pilis\xe2\x80\x9c, nes \xc5\xbeodis \xe2\x80\x9eLaputa\xe2\x80\x9c ispan\xc5\xb3 kalboje yra nepadorus. Angli\xc5\xa1kame \xc4\xafgarsinime Pazu ir Sitos balsai paaugli\xc5\xa1ki, o ne vaiki\xc5\xa1ki kaip japoni\xc5\xa1kame originale._NEWLINE_D\xc4\x97l filmo \xe2\x80\x9ePrinces\xc4\x97 Mononok\xc4\x97\xe2\x80\x9c nes\xc4\x97km\xc4\x97s JAV kino teatruose \xe2\x80\x9eDangaus pilies\xe2\x80\x9c pasirodymas buvo nukeltas ir filmas JAV i\xc5\xa1leistas tik 2005 m. JAV leidimui Joe Hisaishi \xc5\xbeenkliai prapl\xc4\x97t\xc4\x97 (apie 1 val. trukme) filmo muzikin\xc4\xaf takel\xc4\xaf ir vietoj buvusios sintezatorin\xc4\x97s muzikos suk\xc5\xabr\xc4\x97 muzik\xc4\x85, pritaikyt\xc4\x85 daugiausia orkestriniam atlikimui. Papildomai \xc4\xafterpti modernesni erdvinio garso efektai. I\xc5\xa1 filme ant Pazu t\xc4\x97vo darytos Laputos nuotraukos matomos datos \xe2\x80\x9e1868\xe2\x80\x9c galima sp\xc4\x97ti, kad filmo veiksmo laikmetis atitinka XIX a. pabaig\xc4\x85. Filme yra b\xc5\xabding\xc5\xb3 Miyazaki k\xc5\xabrybai skraidan\xc4\x8di\xc5\xb3 mil\xc5\xbeini\xc5\xa1k\xc5\xb3 laiv\xc5\xb3, didel\xc4\x97 dalis veiksmo vyksta ore, tarp debes\xc5\xb3.\n_START_SECTION_\nSiu\xc5\xbeetas\n_START_PARAGRAPH_\nAnks\xc4\x8diau \xc5\xbemonija stat\xc4\x97 skraidan\xc4\x8dius miestus, v\xc4\x97liau sunaikintus ne\xc4\xafvardintos katastrofos, kuri\xc4\x85 suk\xc4\x97l\xc4\x97 savo galia besipuikav\xc4\x99 \xc5\xbemon\xc4\x97s. Lik\xc4\x99 gyvi buvo priversti \xc4\xafsikurdinti ant \xc5\xbeem\xc4\x97s, o vienintel\xc4\x97 i\xc5\xa1imtis Laputa liko skrajoti danguje, apgaubta r\xc5\xabs\xc4\x8diais audros debesimis. Filmo prad\xc5\xbeioje Laputa \xc5\xbemoni\xc5\xb3 tarpe yra virtusi tik legenda._NEWLINE_Filmo \xc4\xaf\xc5\xbeangoje l\xc4\x97ktuvas, gabenantis mergait\xc4\x99 vardu Sita ir jos pagrob\xc4\x97j\xc4\x85 Musk\xc4\x85 su kitais agentais, u\xc5\xbepuolamas oro pirat\xc5\xb3, Dolos ir jos gaujos, siekian\xc4\x8di\xc5\xb3 pagrobti Sitos kristalin\xc4\xaf amulet\xc4\x85. Sita pasinaudoja sumai\xc5\xa1timi ir, partrenkusi Musk\xc4\x85, bando pab\xc4\x97gti nuo pirat\xc5\xb3 pro laivo lang\xc4\x85. Sita nuslysta nuo laivo atbrailos ir apsvaigusi nukrenta. Laimei, jos kritim\xc4\x85 sul\xc4\x97tina amuletas ir j\xc4\x85 \xc5\xbeem\xc4\x97s pavir\xc5\xa1iuje pagauna berniukas, vardu Pazu, dirbantis vietos kasyklose. Kit\xc4\x85 dien\xc4\x85 Sita atsibunda Pazu namuose ir susipa\xc5\xbe\xc4\xafsta su savo gelb\xc4\x97toju. Tuo tarpu piratai ie\xc5\xa1ko Sitos ir atvyksta prie Pazu nam\xc5\xb3. Sita atpa\xc5\xbe\xc4\xafsta, kad tai j\xc4\x85 pagrobti band\xc4\x99 piratai. Pazu ir berniuku persirengusi Sita pab\xc4\x97ga nuo pirat\xc5\xb3 \xc4\xaf kalnakasi\xc5\xb3 miestel\xc4\xaf, kur j\xc5\xb3 ie\xc5\xa1ko kiti piratai. Miestelyje \xc4\xafvyksta grumtyn\xc4\x97s tarp kalnakasi\xc5\xb3 ir pirat\xc5\xb3. Sita ir Pazu pab\xc4\x97ga per galinius kiemus ant traukini\xc5\xb3 linij\xc5\xb3 ir \xc4\xafs\xc4\x97da \xc4\xaf pakeleiving\xc4\x85 s\xc4\x85stat\xc4\x85. Pirat\xc5\xb3 vad\xc4\x97 Dola juos suseka \xc5\xbei\xc5\xabronu ir vejasi b\xc4\x97giais su lokomobiliu. Atsikra\xc4\x8dius pirat\xc5\xb3 lokomotyv\xc4\x85 pasitinka karinis s\xc4\x85statas, i\xc5\xa1 kurio i\xc5\xa1lipa Sit\xc4\x85 anks\xc4\x8diau pagrob\xc4\x99s agentas ir bando j\xc4\x85 sulaikyti. Sita ir Pazu nub\xc4\x97ga \xc5\xa1alutine gele\xc5\xbeinkelio linija, kuria juos prisiveja Dolos gauja. Kari\xc5\xa1kiams atakavus linij\xc4\x85 Pazu ir Sita nukrenta \xc4\xaf kasykl\xc4\x85 ir v\xc4\x97l amuleto pagalba i\xc5\xa1gelb\xc4\x97jami. Giliai po\xc5\xbeemiuose jie sutinka vietos atsiskyr\xc4\x97l\xc4\xaf d\xc4\x97d\xc4\x99 Pom, kuris jiems atskleid\xc5\xbeia, kad Sitos amuletas yra vienas i\xc5\xa1 volusito kristal\xc5\xb3, naudot\xc5\xb3 i\xc5\xa1laikyti Laput\xc4\x85 ore ir, kad juos i\xc5\xa1gauti mok\xc4\x97jo tik legendin\xc4\x97s Laputos gyventojai. Kristalas pasi\xc5\xbeymi supergaliomis ir yra labai pavojingas._NEWLINE_I\xc5\xa1\xc4\x97jus i\xc5\xa1 kasykl\xc5\xb3 Sita pasako, kad jos tikrasis vardas yra Lusita Toel Ul Laputa ir Pazu tiki, kad kristalo pagalba gali rasti legendin\xc4\x99 sal\xc4\x85. Ta\xc4\x8diau jie jau yra susekti vyriausyb\xc4\x97s l\xc4\x97ktuvo-\xc5\xa1nipo ir yra su\xc4\x8diumpami kariuomen\xc4\x97s su Muska. Sita ir Pazu perkeliami \xc4\xaf armijos tvirtov\xc4\x99, kurioje Muska Sitai parodo i\xc5\xa1 dangaus nukritus\xc4\xaf laputie\xc4\x8di\xc5\xb3 robot\xc4\x85 bei atskleid\xc5\xbeia paslapt\xc4\xaf apie jos kilm\xc4\x99. Sita yra Laputos teis\xc4\x97ta sosto paveld\xc4\x97toja, princes\xc4\x97. Muska priver\xc4\x8dia Sit\xc4\x85 sutikti pad\xc4\x97ti jam rasti Laput\xc4\x85, o mainais jis pasir\xc5\xabpina Pazu paleidimu, su kuriuo Sita yra tap\xc4\x99 draugais. Muska nori rasti Laput\xc4\x85 ne vien d\xc4\x97l legendini\xc5\xb3 jos turt\xc5\xb3, bet ir d\xc4\x97l galios, kurios pagalba Laputa ka\xc5\xbekada vald\xc4\x97 pasaul\xc4\xaf. Gr\xc4\xaf\xc5\xbeus\xc4\xaf namo Pazu su\xc4\x8diumpa Dolos piratai. Dola pasiklauso slapt\xc5\xb3 armijos prane\xc5\xa1im\xc5\xb3 ir su\xc5\xbeino, kad armija ketina su laivu pakilti \xc4\xaf lemiamas Laputos paie\xc5\xa1kas. Pazu prikalbina Dol\xc4\x85 pasiimti j\xc4\xaf kartu dar viename bandyme pagrobti Sit\xc4\x85 ir jos kristal\xc4\x85._NEWLINE_Tuo tarpu pilyje Sita prisimena stebuklingus \xc5\xbeod\xc5\xbeius, kurie suaktyvina kristal\xc4\x85 ir \xc5\xa1is spinduliu parodo krypt\xc4\xaf Laputos link. Tuo metu pilies r\xc5\xabsiuose nuo kristalo poveikio atgyja robotas ir beie\xc5\xa1kodamas Sitos ima visk\xc4\x85 niokoti. Sita pab\xc4\x97g\xc4\x85 \xc4\xaf bok\xc5\xa1t\xc4\x85, kur j\xc4\x85 atseka robotas. Armija atakuoja robot\xc4\x85, Sitos kristalas nukrenta i\xc5\xa1 bok\xc5\xa1to. Pirmosios atakos nesunaikintas robotas pradeda naikinti visk\xc4\x85 aplinkui pakol n\xc4\x97ra pa\xc5\xa1aunamas armijos skrajojan\xc4\x8dio laivo. Atskridusi Dola ir Pazu i\xc5\xa1gelbsti Sit\xc4\x85 i\xc5\xa1 degan\xc4\x8dio bok\xc5\xa1to, bet kristalo amuletas lieka Muskos rankose. Pazu ir Sita prikalbina Dol\xc4\x85 juos pasiimti kartu su piratais ir jie i\xc5\xa1skrenda amuleto nurodyta kryptimi ie\xc5\xa1koti Laputos lenktyniaudami su armijos orlaiviu. Piratai ir armija pasiekia Laput\xc4\x85 gaubiant\xc4\xaf uraganin\xc4\xaf debes\xc4\xaf tuo pa\xc4\x8diu metu. Audroje ir armijos orlaiviui atakavus Dolos pirat\xc5\xb3 orlaiv\xc4\xaf, nutr\xc5\xabksta lynas, kuriuo Pazu ir Sita skraidykl\xc4\x97je sek\xc4\x97 pad\xc4\x97t\xc4\xaf danguje. V\xc4\x97jas juos nune\xc5\xa1a \xc4\xaf debes\xc4\xaf ir vaikai nukrenta Laputoje, kurioje paai\xc5\xa1k\xc4\x97ja, kad miestas apleistas, bet augalij\xc4\x85 pri\xc5\xbei\xc5\xabri robotas, pana\xc5\xa1us \xc4\xaf t\xc4\x85, kuris suniokojo armijos tvirtov\xc4\x99. Salos centre yra mil\xc5\xbeini\xc5\xa1kas medis. Tuo tarpu Muskos kariai paima \xc4\xaf nelaisv\xc4\x99 Dolos piratus ir prisi\xc5\xa1vartuoja prie Laputos, kurios audras i\xc5\xa1sklaid\xc4\x97 Sitos kristalinis amuletas. Armija ima grobstyti miesto turtus, o Muska leid\xc5\xbeiasi ie\xc5\xa1koti tik jam vienam \xc5\xbeinom\xc5\xb3 vart\xc5\xb3 \xc4\xaf Laputos vid\xc5\xb3. Muska ir jo agentai pastebi Pazu. Sita bando j\xc4\xaf pridengti ir su\xc4\x8diumpama Muskos, kurio \xc4\xafvedama \xc4\xaf Laputos vid\xc5\xb3._NEWLINE_Laputos centre jie atranda neapr\xc4\x97piamo dyd\xc5\xbeio kristal\xc4\x85, i\xc5\xa1laikant\xc4\xaf miest\xc4\x85 ore. Muska atskleid\xc5\xbeia, kad jis yra i\xc5\xa1 kitos Laputos kilming\xc5\xb3j\xc5\xb3 gimin\xc4\x97s ir nori atgaivinti Laputos galyb\xc4\x97s laikus, kai ji vald\xc4\x97 \xc5\xbeem\xc4\x97s pasaul\xc4\xaf. Tuo tarpu armijos generolas i\xc5\xa1siai\xc5\xa1kina, kad Muska turi savus k\xc4\x97slus, skirtingus nuo vyriausyb\xc4\x97s, ir puola jo ie\xc5\xa1koti, nor\xc4\x97damas suimti. Pasinaudodamas Sitos kristalu Muska aktyvuoja Laputos vidinius mechanizmus ir robotus. Generolui pademonstruoja Laputos gali\xc4\x85 ir pra\xc5\xbeudo j\xc4\xaf su kitais kareiviais \xc4\xafvilioj\xc4\x99s juos \xc4\xaf sp\xc4\x85stus. Atsiskyr\xc4\x99s armijos orlaivis bando atakuoti Laput\xc4\x85, bet Muska prie\xc5\xa1 j\xc4\xaf pasiun\xc4\x8dia skraidan\xc4\x8di\xc5\xb3 robot\xc5\xb3 armij\xc4\x85 ir sunaikina. Sita bando sukliudyti Muskai, pagrobia i\xc5\xa1 jo rankos amulet\xc4\x85 ir pab\xc4\x97ga. Tuo tarpu Pazu i\xc5\xa1vaduoja Dolos piratus, patenka \xc4\xaf Laputos vid\xc5\xb3 ir ie\xc5\xa1ko Sitos. Sita per skyl\xc4\x99 sienoje atiduoda amulet\xc4\x85 Pazu ir pasprunka \xc4\xaf apleist\xc4\x85 sosto kambar\xc4\xaf, kur u\xc5\xbespei\xc4\x8diama Muskos su pistoletu. Pazu bando i\xc5\xa1gelb\xc4\x97ti Sit\xc4\x85 ir Muska jam duoda vien\xc4\x85 minut\xc4\x99 laiko pasikalb\xc4\x97ti su Sita ir gr\xc4\x85\xc5\xbeinti kristal\xc4\x85. Ta\xc4\x8diau Pazu su Sita kartu i\xc5\xa1taria sunaikinimo burta\xc5\xbeod\xc4\xaf. Kristalo \xc5\xa1viesa apakina Musk\xc4\x85, pilis pradeda gri\xc5\xabti. Sita ir Pazu i\xc5\xa1sigelbsti salos med\xc5\xbeio \xc5\xa1aknyse ir su skraidykle pasprunka i\xc5\xa1 auk\xc5\xa1tyn kylan\xc4\x8dios Laputos. Po to sutinka Dolos piratus, kurie jau yra slapta prisigrob\xc4\x99 turt\xc5\xb3 i\xc5\xa1 miesto ir gal\xc4\x97s nusipirkti nauj\xc4\x85 pirat\xc5\xb3 laiv\xc4\x85. Filmo pabaigoje rodomi lik\xc4\x99 skrajoti Laputos griuv\xc4\x97siai, ore i\xc5\xa1laikomi centrinio kristalo, apsupto mil\xc5\xbeini\xc5\xa1ko med\xc5\xbeio \xc5\xa1aknimis.'